**Naturinput til 0. klasse-forløb med musik**

Ved at arbejde tværfagligt med musik og natur bringes flere læringsstile og sanser i spil. En læringsstil forstås som den måde det enkelte barn bedst tilegner sig en ny viden. Det kan blandt andet være taktilt ved at mærke og føle samtidig med at man oplever, eller det kan være ved at lytte og opfatte musik, samtidig med at andre sanser inddrages.
Projektet ”Tidlig Naturfaglig Nysgerrighed” har desuden vist at ved at støtte børnenes egen opmærksomhed mod naturen og mod naturelementer, så skabes der både en bedre trivsel og en bedre inklusion i børnegruppen.

Hvis klassen skal arbejde videre med musik og natur, så findes der mere inspiration på nedenstående hjemmesider. Arbejdet kan enten ske efter Bellas og Lunas besøg på skolen, eller undervejs i forløbet mellem de enkelte besøg, alt efter hvad der giver bedst mening. Man kan med fordel kombinere sange fra Sangglad.dk med forskellige typer af naturaktiviteter, som findes på Naturvejledning Danmarks hjemmeside.

[Naturvejledning Danmark](https://naturvejledningdanmark.dk/materialer/):
Her finder man temaer om Krible Krable-dyr, forskellighed i naturen, liv og død, ukrudt og meget andet. Temaerne har tilknyttet en adskillige naturaktiviteter, som kan kombineres med sang, musik og sanglege.

[Sangglad.dk](https://sangglad.dk/syng-sammen/):
Her finder man sange om årstiderne, om forskellige dyr, om vejret og i det hele taget om naturen.

*Lidt om begrebet naturforbundethed*
At få mulighed for at lære forskellige former for natur at kende og derved opleve en relation til de dyr og planter som man møder derude, er en vigtig del af et barns liv.
Et systematisk review over 16 metaanalyser viste ”sammenhængende konklusioner på tværs af geografisk forskellige eksperimentelle studier, som viste, at fysisk forbundethed med natur øger menneskers kognition (forståelse/erkendelse), sociale evner, fysiske og mentale helbred og psykologiske forbindelse til naturen. Eksperimenter viser også, at psykologisk forbundethed med naturen har signifikant positiv indflydelse på opførsel og værdier, som tager hensyn til naturen”.
(Læs mere her: [Skoven i Skolen](https://skoven-i-skolen.dk/viden-om-udeskole/naturforbundethed-oeger-menneskers-velbefindende-og-oenske-om-beskytte-naturen)).

Begrebet naturforbundethed har således fået et stort fokus og ifølge forskningen gælder det at ”Naturforbundethed betragtes i stigende grad som en afgørende indsats i arbejdet med at genetablere børns forbindelse til naturen og udvikling af pro-miljømæssig adfærd og bæredygtighed.” og at ”For aktivt at arbejde med naturforbundethed må vi udforske de mulige måder at forstå naturmenneskeforholdet på, samt dertil relaterede pædagogiske tilgange” (læs mere i det uploadede dokument: ”Naturforbundethed”).

Oplevelsen af en samhørighed med naturen og en forståelse for hvad naturen betyder – det vil sige en grad af naturforbundethed - er derfor et vigtigt element i et godt børneliv.